Doložka prednosti
medzinárodnej zmluvy pred zákonom
(čl. 7 ods. 5 ústavy)

1.   Gestor zmluvy:
Ministerstvo vnútra  Slovenskej republiky 

2.   Názov zmluvy:
Dohovor o účasti cudzincov vo verejnom živote na miestnej úrovni, podpísaný 5. februára 1992 v Štrasburgu
 
3.   Účel a predmet zmluvy a jeho úprava v legislatíve Slovenskej republiky:
Dohovor o účasti cudzincov vo verejnom živote na miestnej úrovni zavádza pre zmluvné strany povinnosť 
a)	zabezpečiť cudzincom za rovnakých podmienok ako vlastným občanom právo na slobodu prejavu, slobodu pokojného zhromažďovania a slobodu združovania sa, vrátane práva vytvárať združenia a stať sa ich členom na ochranu svojich záujmov
b)	zabezpečiť cudzincom možnosť zriaďovať svoje inštitúcie slúžiace na zabezpečenie podpory ich účasti na miestnom verejnom živote
c)	priznať cudzincom s trvalým pobytom, zákonným a obvyklým pobytom v danom štáte počas 5 predchádzajúcich rokov právo voliť a byť volený vo voľbách miestnych orgánov za rovnakých podmienok ako občanom, pričom k povinnostiam v kapitolách B a C dohovor dáva možnosť urobiť výhradu o ich neuplatňovaní.
Legislatíva Slovenskej republiky zabezpečuje cudzincom všetky práva uvedené v kapitolách A, B a C dohovoru.

4.   Priama úprava práv alebo povinností fyzických osôb alebo právnických osôb: 
Články 3, 4, 5, 6, 7 a 8 Dohovoru o účasti cudzincov vo verejnom živote na miestnej úrovni priamo upravujú práva fyzických osôb a právnických osôb.

5.  Kategória zmluvy podľa čl. 7 ods. 4 Ústavy Slovenskej republiky (vyžaduje súhlas parlamentu):
Ide o medzinárodnú zmluvu o ľudských právach a základných slobodách a medzinárodnú zmluvu, ktorá priamo zakladá práva a povinnosti fyzických osôb a právnických osôb.

6.   Kategória zmluvy podľa č. 7 ods. 5 Ústavy Slovenskej republiky (má prednosť pred zákonmi): 
Ide o medzinárodnú zmluvu o ľudských právach a základných slobodách, medzinárodnú zmluvu, ktorá priamo zakladá práva a povinnosti fyzických osôb a právnických osôb a medzinárodnú zmluvu, na vykonanie ktorej nie je potrebný zákon.

7.  Dosahy prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):
Na vykonávanie dohovoru nie je potrebné prijať, zmeniť ani zrušiť právny predpis Slovenskej republiky.
Dohovor sa týka čl. 26 (sloboda prejavu), čl. 28 (sloboda zhromažďovania), čl. 29 (sloboda združovania), čl. 30 ods. 1 (právo cudzincov voliť a byť volený do miestnych orgánov) Ústavy Slovenskej republiky, zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií), zákona č. 84/1990 Zb. o zhromažďovacom práve v znení neskorších predpisov, zákona č. 83/1990 Zb. o združovaní občanov v znení neskorších predpisov, zákona Slovenskej národnej rady č. 346/1990 Zb. o voľbách do orgánov samosprávy obcí v znení neskorších predpisov, zákona Slovenskej národnej rady č. 369/1990 Zb. o obecnom zriadení v znení neskorších predpisov, zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov, zákona č. 303/2001 Z. z. o voľbách do orgánov samosprávnych krajov a o doplnení Občianskeho súdneho poriadku.